The Death of Finn Mac Cumaill
Ar toidhecht arrsaighechta do Finn h-ua Baíscne ro-airighset a muinnter fair & nír leig air. ‘Cidh na h-anaidh-siumh’ ol siat ‘i farradh rí Eirenn & ro thinolfamais-ne chugat?’ ‘Maith lium’, ol se, Anaidh nonbhur. Luidh fer dibh leisin feínn iar n-a bharach. Luid didiu araile, co nach bí acht enfer. ‘Fír tra’, ol se ‘áes airighit na fir forum-sa. Ro fedar-sa im' rith & im' leím sin, ar Is tair ata mo leím .i. for Boínn & ragh-sa dia bruach.’ Is ed do rala reimhe aníar for Belach n-Gabrain i Maistin. Is ann fuaír an mnaí ag tath an grotha a Maistin. Ní thairic tra (Egerton 92, fo. 6a, 1).
‘nuic so,’ or Finn ar sisi ‘tairngaire do n-epelad cones neimh a h-adhairc’. ‘Fir, a chailleach’, or se. ‘Ac so mu dealg duit.’ Is ann luidhes lasin m-Boind sair co raínic a Leim. Ro gab iarum idir da charraig co tarrla a etan imon carraig, co m-bai a inchinn uimpe, co m-búi marbh etir an da charraig. Co-n-fuaradar iascaire na Boinde. Ceathrar doibh .i. tri maic Uircreann & Aicclech mac Duibhreann. Co-n-fuaradar sidhe. Co n-écmaing Aicleach a cheann de & co rubhradar maic Uircrend. Rucsat a chenn leo i fasteach & ro fuinsit a n-iasc & ro rannsat i n-de. A cheann h-i cind tenedh. ‘Tabraidh dantmír dó’, or fer dubh docluiche, ‘o na mair Aicleach.’ Ro rannadh
int iasc i n-de .i. fo tri & badar tri cuibhrind ann beos. ‘Cidh so?’ or fer dibh. Is ann isbert an cend a cind tened: Is ed fodera an tresraind
libh-si cen sil n-apeli,
ar n-a tabhar dam-sa oc proind
uaib-si mo mhír ma ele.
Tan oic h-í sunn co m-badar a n-asbeir senchaid:
Robíth Find
ba do gaibh gan niach guin
doall Aicleach mac Duibhrenn
a chenn do mac moctha Muin.